
Δέσμη νομοθετικών προτάσεων ως συνέχεια της διοργανικής συμφωνίας σχετικά με τη δημοσιονομική πειθαρχία και τη χρηστή δημοσιονομική διαχείριση
Η συναφθείσα στις 17 Μαΐου 2006 συμφωνία μεταξύ Επιτροπής, Συμβουλίου και Ευρωπαϊκού Κοινοβουλίου σχετικά με το δημοσιονομικό πλαίσιο 2007-2013 («διοργανική συμφωνία σχετικά με τη δημοσιονομική πειθαρχία και τη χρηστή δημοσιονομική διαχείριση») αποτελεί πράγματι επιτυχία για την Ευρώπη. Η συμφωνία αυτή επιτρέπει την ένταξη των πολιτικών προτεραιοτήτων της διευρυμένης Ένωσης σε ένα δημοσιονομικό πλαίσιο σταθερό για τα επόμενα 7 έτη. Τώρα πλέον επαφίεται στα θεσμικά όργανα και στα κράτη μέλη να φροντίσουν για την καλύτερη αξιοποίηση των διαθέσιμων δημοσιονομικών πόρων και για την ποιότητα της χρησιμοποίησής τους. Η παρέμβαση σε ευρωπαϊκή κλίμακα πρέπει να συνεισφέρει πραγματική προστιθέμενη αξία, συμπληρώνοντας τις εθνικές, περιφερειακές και τοπικές ενέργειες, η δε επίδρασή τους στους ευρωπαίους παράγοντες πρέπει να είναι η καλύτερη δυνατή. Ως προς όλα αυτά, η Επιτροπή είναι έτοιμη να διαδραματίσει πλήρως τον ρόλο της.

Η ως άνω συμφωνία αποτελεί πολύ σημαντικό βήμα προς τον τελικό στόχο, ο οποίος έγκειται στην εξασφάλιση στην Ένωση επιχειρησιακών προγραμμάτων ήδη από την αρχή του 2007. Προς το παρόν πρέπει να συνεχισθούν οι προσπάθειες για κάθε επιμέρους νομοθετική πράξη. Υπό αυτό το πρίσμα, η Επιτροπή προτίθεται να συνεχίσει τον προωθητικό και διευκολυντικό ρόλο που ανέλαβε από την αρχή των διαπραγματεύσεων.
Στο πλαίσιο των διαπραγματεύσεων για το δημοσιονομικό πλαίσιο 2007-2013, το Ευρωπαϊκό Κοινοβούλιο, το Συμβούλιο και η Επιτροπή εξέδωσαν τον Οκτώβριο του 2005 κοινή δήλωση, με την οποία ανελάμβαναν την υποχρέωση να συνεχίσουν τις εργασίες τους επί των συζητούμενων νομοθετικών προτάσεων και στη συνέχεια, μετά την σύναψη της διοργανικής συμφωνίας και βάσει των τροποποιημένων προτάσεων της Επιτροπής, να επιτύχουν συμφωνία ως προς καθεμία από τις προτάσεις αυτές. Έτσι, δυνάμει του άρθρου 250 παρ. 2 της Συνθήκης ΕΚ και με μέλημα τη διευκόλυνση της φάσης αυτής για καθεμία από τις νομοθετικές πράξεις, η Επιτροπή έχει εκδώσει μέχρι σήμερα 30 προτάσεις, 26 τροποποιημένες και 4 νέες.

Ορισμένες νομοθετικές πράξεις δεν εντάσσονται στην παρούσα δέσμη. Τούτο ισχύει ιδίως για εκείνες για τις οποίες μετά τις 17 Μαΐου έχει ήδη επιτευχθεί πολιτική συμφωνία. Ως προς αυτές, η Επιτροπή διαδραμάτισε πλήρως τον ρόλο της για την επίτευξη συμφωνίας μεταξύ των κλάδων της νομοθετικής αρχής. Τούτο ισχύει και για εκείνες για τις οποίες η σύναψη της διοργανικής συμφωνίας δεν τροποποιεί την αρχική πρόταση της Επιτροπής. Για όλες τις υπόλοιπες, που ανήκουν στην παρούσα δέσμη, οι πραγματοποιηθείσες από την Επιτροπή τροποποιήσεις επιτρέπουν τη συνεκτίμηση του περιεχομένου της συναφθείσας διοργανικής συμφωνίας, κατά τρόπο απλοποιημένο, οσάκις πρόκειται να αναπροσαρμοσθούν οι δημοσιονομικοί πόροι που διατίθενται για κάθε πρόγραμμα, ή, κατά τρόπο λεπτομερή, οσάκις πρόκειται να αναθεωρηθεί η δομή ή το ίδιο το περιεχόμενο της εκάστοτε νομοθετικής πράξης. Επίσης, θα πρέπει να επισημανθεί ότι τέσσερις τροποποιημένες προτάσεις περιλαμβάνουν τροπολογίες ήδη φηφισθείσες από το Κοινοβούλιο σε πρώτη ανάγνωση, καθώς και ότι μία πρόταση διαιρέθηκε σε δύο τροποποιημένες προτάσεις μετά από σχετικό αίτημα του Συμβουλίου και του Ευρωπαϊκού Κοινοβουλίου, και ενώ το δεύτερο δεν έχει ακόμη προβεί στην πρώτη ανάγνωση.

Βάσει αυτών των τροποποιημένων προτάσεων, η Επιτροπή καλεί το Ευρωπαϊκό Κοινοβούλιο και το Συμβούλιο να συνεχίσουν και να ολοκληρώσουν το ταχύτερο τις εργασίες τους, ενώ στόχος παραμένει η οριστικοποίηση όλων των νομοθετικών πράξεων εγκαίρως, έτσι ώστε τα προγράμματα να αρχίσουν πράγματι τον Ιανουάριο του 2007.

